ฉอยชิว เจ้าพ่อโคนไอศกรีม
รู้หรือไม่ว่า โคนไอศกรีมที่เราเห็นกันบ่อยๆ ทั้ง KFC, McDonald’s, Dairy Queen หรือแม้แต่ Fan Wafer ของ Swensen’s มาจากบริษัทที่มีชื่อว่า “ฉอยชิว”  วันนี้ลงทุนแมนจะเล่าให้ฟัง
24 ก.ค. 2561

ฉอยชิว เจ้าพ่อโคนไอศกรีม / โดยลงทุนแมน
รู้หรือไม่ว่า
โคนไอศกรีมที่เราเห็นกันบ่อยๆ
ทั้ง KFC, McDonald’s, Dairy Queen
หรือแม้แต่ Fan Wafer ของ Swensen’s
มาจากบริษัทที่มีชื่อว่า “ฉอยชิว”
วันนี้ลงทุนแมนจะเล่าให้ฟัง
เมื่อปี 2525 เป็นจุดเริ่มต้นของแนวคิดของการเริ่มต้นธุรกิจนี้ มาจากการที่ คุณสุริยะ ชนะธุรการนนท์ ได้มีโอกาสไปต่างจังหวัด และได้สังเกตเห็นว่าช่องว่างของตลาดไอศกรีมน่าจะมีโอกาสเติบโตได้อีก
จากการสังเกตสิ่งเล็กๆ ที่เห็น จึงทำให้กลายเป็นสิ่งที่ยิ่งใหญ่ตามมา
คุณสุริยะจึงมองหาธุรกิจเกี่ยวกับไอศกรีม โดยใช้ความรู้ความสามารถที่มีมาประยุกต์ เนื่องจากคุณสุริยะเคยเป็นวิศวกรด้านเครื่องกล ที่มีความถนัดการขึ้นโมแท่นพิมพ์ผลิตภัณฑ์ต่างๆ
จึงทำให้เขาตัดสินใจทำธุรกิจผลิตโคนไอศกรีม โดยตั้งชื่อบริษัทว่า ฉอยชิว
ทำไมถึงชื่อว่า ฉอยชิว
ชื่อนี้มาจากชื่อโรงกลึงของคุณพ่อของคุณสุริยะ ซึ่งแปลว่า “ฤดูใบไม้ผลิหนึ่งพันครั้ง”
ในตอนแรกโรงงานของบริษัทตั้งอยู่ที่ซอยสุขสวัสดิ์ 26 กรุงเทพมหานคร เริ่มจากการเปิดตลาดขายสินค้าด้วยตัวเอง
ลูกค้าในตอนนั้นส่วนมากเป็นร้านไอศกรีมกะทิหรือร้านไอศกรีมโฮมเมด จึงง่ายต่อการส่งและเก็บเงินเอง
ด้วยในตอนนั้นคู่แข่งยังไม่มี และความสามารถทางวิศวกรรมที่คุณสุริยะนำมาใช้ทำให้สร้างเครื่องจักรที่สามารถผลิตได้เพียงพอกับความต้องการของลูกค้า
แต่การทำธุรกิจโดยทั่วไปก็ต้องมีอุปสรรคเป็นธรรมดา
ซึ่งช่วง 10 ปีแรกของบริษัท มีอุปสรรคใหญ่ก็คือ การควบคุมคุณภาพของสินค้าให้ได้ตามมาตรฐาน เพราะการผลิตที่ต้องอาศัยแรงงานคนเป็นหลัก
จึงกลายเป็นปัจจัยที่ไม่สามารถขยายฐานลูกค้าให้สอดคล้องกับอัตราการเติบโตของตลาดไอศกรีมได้
คุณสุริยะมีโอกาสได้เดินทางไปต่างประเทศ เขาก็เห็นแนวทางของตลาดโคนไอศกรีมต่างประเทศ และยิ่งไปกว่านั้นได้มีการนำเครื่องจักรของต่างประเทศเข้ามาใช้ในการผลิตโคนไอศกรีมที่บริษัท
ต่อมาก็ย้ายฐานการผลิตไปที่จังหวัดราชบุรี เพื่อรองรับการผลิตที่เติบโตขึ้น
เมื่อเวลาเปลี่ยนแปลง อะไรๆ ก็เปลี่ยนไป
ตลาดไอศกรีมก็มีการเปลี่ยนแปลงเช่นกัน ลูกค้าจากเดิมเป็นกลุ่มร้านไอศกรีมกะทิ หรือ ไอศกรีมตามบ้าน ก็เปลี่ยนมาเป็นแบรนด์ไอศกรีมจากต่างประเทศ
ทำให้ตลาดไอศกรีมในไทยคึกคักยิ่งขึ้น บริษัท ฉอยชิว ก็สามารถเจาะกลุ่มตลาดแบรนด์ไอศกรีมที่เข้ามาได้เช่นกัน
สินค้าของบริษัท ฉอยชิว มีอะไรบ้าง?
บริษัท ฉอยชิว จำกัด อาจจะเป็นชื่อบริษัทที่เราไม่ค่อยจะคุ้นเคยกันสักเท่าไหร่
แต่สินค้าของบริษัทนี้ หลายๆ คนเห็นก็คงจะเคยเห็นกันทั่วไป นั่นก็คือ โคนไอศกรีมแบบต่างๆ
รวมไปถึงโคนไอศกรีมของยี่ห้อต่างๆ เช่น Wall’s, KFC, McDonald’s, Swensen’s, Dairy Queen, ete, Burger King เป็นต้น
หรือสินค้าอีกอย่าง เป็นสิ่งที่หลายคนที่เคยกินไอศกรีม Swensen’s ก็จะเป็นวาฟเฟิล สามเหลี่ยมที่มักจะประดับอยู่ในเมนูต่างๆ จนกลายเป็นเอกลักษณ์ของร้าน บริษัทนี้ก็เป็นผู้ผลิตเช่นกัน
รายได้รวมของบริษัท ฉอยชิว จำกัด
ปี 2558 รายได้ 225 ล้านบาท
ปี 2559 รายได้ 211 ล้านบาท
ปี 2560 รายได้ 224 ล้านบาท
ทำให้เห็นว่า โคนไอศกรีมที่ดูเหมือนราคาไม่กี่บาทที่เราทุกคนน่าจะคุ้นเคยกันดี
จะสามารถทำรายได้ ได้มากมายเป็นหลักร้อยล้านบาท
เรื่องนี้ทำให้เรามองเห็นว่า ถ้าเราสามารถหาสินค้าที่เป็นสิ่งเล็กๆ แต่ขายได้เป็นปริมาณมากๆ
ก็อาจจะเป็นสิ่งที่ทำให้เกิดรายได้อย่างที่คาดไม่ถึงเหมือนกับโคนไอศกรีมของฉอยชิว นั่นเอง..
----------------------
<ad> คนชอบกินไอศกรีม และชอบกินชากาแฟ หากคาเฟ่ของเราขายดี ให้ QTY ช่วยสิ เครื่องเรียกคิวไร้สาย QTY เปลี่ยนคาเฟ่ของคุณให้ดูโปร ลดรายจ่ายได้หลักล้านต่อปี ซื้อแล้วไม่ลดรายจ่าย รายได้ไม่เพิ่ม ยินดีคืนเงิน !
แจ้งว่ามาจากลงทุนแมน รับส่วนลด 3,000 บาท
Line : @qtyq FB : QtY : queue calling system Website : 
----------------------
Reference:
-
-
[8585].